CELEX: 32021D2134
Language: hu
Date: 2021-12-02 00:00:00
Title: A Tanács (KKBP) 2021/2134 határozata (2021. december 2.) a grúz védelmi erők támogatása céljából az Európai Békekeret keretében megvalósuló támogatási intézkedésről

2021.12.3.   
               
               
                  HU
               
               
                  Az Európai Unió Hivatalos Lapja
               
               
                  L 432/55
               
            
         A TANÁCS (KKBP) 2021/2134 HATÁROZATA
         (2021. december 2.)
         a grúz védelmi erők támogatása céljából az Európai Békekeret keretében megvalósuló támogatási intézkedésről
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 28. cikke (1) bekezdésére és 41. cikke (2) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     A (KKBP) 2021/509 tanácsi határozatnak (1) megfelelően létrehozták az Európai Békekeretet a Szerződés 21. cikke (2) bekezdésének c) pontja értelmében a béke megőrzésére, a konfliktusok kialakulásának megelőzésére és a nemzetközi biztonság erősítésére irányuló, a közös kül- és biztonságpolitika keretébe tartozó uniós fellépések tagállamok általi finanszírozása céljából. Így különösen a (KKBP) 2021/509 határozat 1. cikke (2) bekezdése b) pontjának i. alpontja értelmében az Európai Békekeret finanszírozhat a harmadik államok, valamint regionális és nemzetközi szervezetek katonai és védelmi vonatkozású kapacitásainak megerősítésére irányuló fellépéseket.
                  
               
                     (2)
                  
                  
                     Az Európai Unió kül- és biztonságpolitikájára vonatkozó globális stratégia kerete a következő célkitűzéseket határozta meg: a biztonság és a védelem megerősítése, az Uniótól keletre fekvő államok és társadalmak rezilienciájába való beruházás, integrált konfliktus- és válságkezelési megközelítés kidolgozása, együttműködésen alapuló regionális szerveződések előmozdítása és támogatása, valamint a nemzetközi jogon alapuló globális kormányzás megerősítése, beleértve az emberi jogok nemzetközi jogának és a nemzetközi humanitárius jognak való megfelelést.
                  
               
                     (3)
                  
                  
                     Az Unió elkötelezett egy erős, független és virágzó Grúziát támogató, az egyrészről az Európai Unió, az Európai Atomenergia-közösség és tagállamaik, másrészről Grúzia közötti társulási megállapodáson (2) alapuló szoros kapcsolat – beleértve a mélyreható és átfogó szabadkereskedelmi térséget is – iránt, valamint a politikai társulás és a gazdasági integráció előmozdítása iránt, miközben határozottan támogatja Grúzia területi integritását a nemzetközileg elismert határain belül. Az EU-Grúzia társulási megállapodás 5. cikkével összhangban az Uniónak és Grúziának továbbra is intenzívebbé kell tenniük a párbeszédjüket és együttműködésüket, és elő kell mozdítaniuk a fokozatos konvergenciát a kül- és biztonságpolitika területén, beleértve a közös biztonság- és védelempolitikát is, és foglalkozniuk kell különösen a konfliktus-megelőzés, a békés konfliktusmegoldás és a válságkezelés, a regionális stabilitás, a leszerelés, a nonproliferáció, a fegyverzetellenőrzés és az exportellenőrzés kérdéseivel.
                  
               
                     (4)
                  
                  
                     Az Unió elismeri Grúzia fontos hozzájárulását az Unió közös biztonság- és védelempolitikájához, beleértve Grúzia folytatódó hozzájárulását a KBVP válságkezelési műveletekhez és missziókhoz a Közép-afrikai Köztársaságban és a Mali Köztársaságban.
                  
               
                     (5)
                  
                  
                     Az Unió külügyi és biztonságpolitikai főképviselőjének (a továbbiakban: a főképviselő) címzett, 2021. október 28-i levelében Grúzia külügyminisztere – a (KKBP) 2021/509 határozat 59. cikkének (1) bekezdésével összhangban – arra kérte az Uniót, hogy biztosítson orvosi és mérnöki felszerelést, valamint polgári típusú mobilitási eszközöket.
                  
               
                     (6)
                  
                  
                     Ezen támogatási intézkedést a (KKBP) 2021/509 határozatban meghatározott elvek és követelmények figyelembevételével, valamint az Európai Békekeret keretében finanszírozott bevételek és kiadások végrehajtásáról szóló szabályokkal összhangban kell végrehajtani.
                  
               
                     (7)
                  
                  
                     A Tanács megerősíti aziránti eltökéltségét, hogy – az Egyesült Nemzetek Szervezete Alapokmányának, az Emberi Jogok Egyetemes Nyilatkozatának és a nemzetközi jognak, különösen az emberi jogok nemzetközi jogának és a nemzetközi humanitárius jognak megfelelően – megvédje, előmozdítsa és megvalósítsa az emberi jogokat, az alapvető szabadságokat és a demokratikus elveket, valamint megerősítse a jogállamiságot és a jó kormányzást,
                  
               ELFOGADTA EZT A HATÁROZATOT:
         
            1. cikk
            Létrehozás, célkitűzések, hatály és időtartam
            
               (1)   A Tanács létrehozza az Európai Békekeret keretében finanszírozandó támogatási intézkedést (a továbbiakban: a támogatási intézkedés), amelynek kedvezményezettje Grúzia (a továbbiakban: a kedvezményezett).
            
            
               (2)   A támogatási intézkedés célkitűzése, hogy hozzájáruljon az Unió Grúziával kapcsolatos politikájához azáltal, hogy a grúz szárazföldi erők katona-egészségügyi egységei, mérnöki egységei és logisztikai egységei kapacitásai megerősítésének támogatása révén támogatja a grúz védelmi erőknek a nemzetbiztonság és a reziliencia javítására, valamint ezáltal a polgárok jobb védelmére irányuló kapacitásait, továbbá, hogy fokozza Grúziának a KBVP katonai missziókhoz és műveletekhez való hozzájárulásra irányuló kapacitását.
            
            
               (3)   A (2) bekezdésben meghatározott célkitűzés elérése érdekében a támogatási intézkedés finanszírozza a grúz védelmi erőknek az említett bekezdésben hivatkozott egységei számára a következő, emberi élet kioltására nem tervezett felszerelés, készletek és szolgáltatások biztosítását:
               
                           a)
                        
                        
                           egészségügyi felszerelés Role 2 gyógykezelő létesítmények számára;
                        
                     
                           b)
                        
                        
                           műszaki felszerelés műszaki csapatok és szakaszok számára;
                        
                     
                           c)
                        
                        
                           polgári típusú szárazföldi mobilitási eszközök (pickup teherautók).
                        
                     
            
               (4)   A támogatási intézkedés időtartama az engedélyezésre jogosult tisztviselőként eljáró, a támogatási intézkedésekért felelős ügyvezető és az e határozat 4. cikkének (2) bekezdésében említett szervezet közötti szerződésnek a (KKBP) 2021/509 határozat 32. cikke (2) bekezdésének a) pontjával összhangban történő megkötése napjától számított 36 hónap.
            
         
         
            2. cikk
            Pénzügyi rendelkezések
            
               (1)   A támogatási intézkedéssel kapcsolatos kiadások fedezésére szánt pénzügyi referenciaösszeg maximum 12 750 000 EUR. A támogatási intézkedésekért felelős ügyvezető a (KKBP) 2021/509 határozat 29. cikkének (5) bekezdésével összhangban felhívás útján – 11 475 000 EUR erejéig – hozzájárulásokat kérhet e határozat elfogadását követően. Az ügyvezető által felhívás útján kért forrásokat csak kiadások kifizetésére lehet felhasználni a (KKBP) 2021/509 határozattal létrehozott bizottság által az e támogatási intézkedésnek megfelelő 2021-es költségvetés-módosításban jóváhagyott korlátok között.
            
            
               (2)   Valamennyi kiadást a (KKBP) 2021/509 határozattal, valamint az Európai Békekeret keretében finanszírozott bevételek és kiadások végrehajtásáról szóló szabályokkal összhangban kell kezelni.
            
         
         
            3. cikk
            A kedvezményezettel kötött megállapodások
            
               (1)   A főképviselő megköti a szükséges megállapodásokat a kedvezményezettel, hogy biztosítsa a kedvezményezett megfelelését az e határozat által a támogatási intézkedés keretében történő támogatásnyújtás feltételeként megállapított követelményeknek és feltételeknek.
            
            
               (2)   Az (1) bekezdésben említett megállapodásoknak olyan rendelkezéseket is tartalmazniuk kell, amelyek kötelezik a kedvezményezettet a következők biztosítására:
               
                           a)
                        
                        
                           a grúz szárazföldi erőknek a támogatási intézkedés által felszerelt egységeinek megfelelése a releváns nemzetközi jognak, különös tekintettel az emberi jogok nemzetközi jogára és a nemzetközi humanitárius jogra;
                        
                     
                           b)
                        
                        
                           a támogatási intézkedés keretében biztosított eszközök megfelelő és hatékony felhasználása azon célokra, amelyekre azokat rendelkezésre bocsátották;
                        
                     
                           c)
                        
                        
                           a támogatási intézkedés keretében biztosított eszközök kielégítő karbantartása a teljes életciklusuk alatti felhasználhatóságuk és operatív rendelkezésre állásuk biztosítása érdekében;
                        
                     
                           d)
                        
                        
                           annak szavatolása, hogy a támogatási intézkedés keretében biztosított eszközök az életciklusuk végén ne vesszenek el, illetve a (KKBP) 2021/509 határozat alapján létrehozott Békekeret-bizottság beleegyezése nélkül ne ruházzák át azokat a megállapodásokban azonosítottaktól eltérő személyekre vagy szervezetekre.
                        
                     
            
               (3)   Az (1) bekezdésben említett megállapodásoknak rendelkezéseket kell tartalmazniuk a támogatási intézkedés keretében nyújtott támogatás azon esetben történő felfüggesztéséről és megszüntetéséről, ha a kedvezményezettről megállapítást nyer, hogy megsértette a (2) bekezdésben meghatározott kötelezettségeket.
            
         
         
            4. cikk
            Végrehajtás
            
               (1)   A főképviselő felel e határozatnak a (KKBP) 2021/509 határozattal és az Európai Békekeret keretében finanszírozott bevételek és kiadások végrehajtásáról szóló szabályokkal összhangban történő végrehajtásának biztosításáért, koherenciában az Európai Békekeret keretében megvalósuló támogatási intézkedésekre irányuló szükséges intézkedések és ellenőrzések értékelésére és azonosítására vonatkozó integrált módszertani kerettel.
            
            
               (2)   Az 1. cikk (3) bekezdésében említett tevékenységek végrehajtását Litvánia Központi Projektirányítási Ügynöksége végzi.
            
         
         
            5. cikk
            Nyomon követés, ellenőrzés és értékelés
            
               (1)   A főképviselő biztosítja, hogy nyomon kövessék a 3. cikkel összhangban megállapított kötelezettségeknek a kedvezményezett általi tiszteletben tartását. E nyomon követésnek információkkal kell szolgálnia a 3. cikkel összhangban megállapított kötelezettségek megsértésének kontextusáról és kockázatairól, valamint hozzá kell járulnia annak megelőzéséhez, hogy a grúz szárazföldi erőknek a támogatási intézkedés keretében támogatott egységei ilyen jogsértéseket kövessenek el, ideértve az emberi jogok nemzetközi jogának és a nemzetközi humanitárius jognak a megsértését.
            
            
               (2)   A felszerelés és készletek leszállítás utáni ellenőrzését a következőképpen kell megszervezni:
               
                           a)
                        
                        
                           a szállítás ellenőrzése, amelynek során a grúz védelmi erőknek a tulajdonjog átruházásakor teljesítésigazolásokat kell aláírniuk;
                        
                     
                           b)
                        
                        
                           jelentéstétel a tevékenységekről, amelynek során a kedvezményezettnek évente jelentést kell tennie a támogatási intézkedés keretében biztosított felszereléssel, készletekkel és szolgáltatásokkal végzett tevékenységekről mindaddig, amíg a Politikai és Biztonsági Bizottság (PBB) megítélése szerint ilyen jelentéstételre már nincs szükség;
                        
                     
                           c)
                        
                        
                           helyszíni ellenőrzések, amelyek során a kedvezményezettnek a főképviselő számára hozzáférést kell biztosítania, hogy kérésre helyszíni ellenőrzést végezhessen.
                        
                     
            
               (3)   A főképviselő – hat hónappal a felszerelés első szállítását követően – a támogatási intézkedés első strukturált értékelése formájában értékelést végez. Ez együtt járhat a támogatási intézkedés keretében nyújtott felszerelés, készletek és szolgáltatások ellenőrzését szolgáló helyszíni látogatásokkal, vagy a független módon nyújtott tájékoztatás bármely egyéb hatékony formáival. A támogatási intézkedés keretében biztosított felszerelés, készletek és szolgáltatások nyújtásának befejezését követően végső értékelést kell végezni annak értékelésére, hogy a támogatási intézkedés hozzájárult-e a kinyilvánított célkitűzések eléréséhez.
            
         
         
            6. cikk
            Jelentéstétel
            A végrehajtási időszak alatt a főképviselő a (KKBP) 2021/509 határozat 63. cikkével összhangban hathavonta jelentést nyújt be a PBB-nek a támogatási intézkedés végrehajtásáról. A támogatási intézkedésekért felelős ügyvezető rendszeresen tájékoztatja a (KKBP) 2021/509 határozattal létrehozott Békekeret-bizottságot – az említett határozat 38. cikkével összhangban – a bevételek és kiadások végrehajtásáról, többek között tájékoztatást nyújtva az érintett beszállítókról és alvállalkozókról.
         
         
            7. cikk
            Felfüggesztés és megszüntetés
            A PBB dönthet úgy, hogy a (KKBP) 2021/509 határozat 64. cikkével összhangban részben vagy egészben felfüggeszti a támogatási intézkedés végrehajtását.
            A PBB ajánlhatja azt is, hogy a Tanács szüntesse meg a támogatási intézkedést.
         
         
            8. cikk
            Hatálybalépés
            Ez a határozat az elfogadásának napján lép hatályba.
         
         
            Kelt Brüsszelben, 2021. december 2-án.
            
               
                  a Tanács részéről
               
               
                  az elnök
               
               J. VRTOVEC
            
         
         
            (1)  A Tanács (KKBP) 2021/509 határozata (2021. március 22.) az Európai Békekeret létrehozásáról, valamint a (KKBP) 2015/528 határozat hatályon kívül helyezéséről (HL L 102., 2021.3.24., 14. o.).
         
            (2)  HL L 261., 2014.8.30., 4. o.